Mikkel Dencker (DF), 2012-05-24:
Dansk Folkeparti valgte for 2 måneder siden at gå med i energiaftalen, som blev indgået mellem næsten alle Folketingets partier.
Det valgte vi at gøre af flere forskellige grunde.
Først og fremmest handler det om, at vi ønsker at få indflydelse på en aftale, som omfatter enorme milliardbeløb, og som har indflydelse på alle danskeres økonomi.
Derfor er det vigtigt for os at deltage i aftalen for både at have indflydelse på selve aftaleteksten og for at få indflydelse på den lange række af udmøntninger, som kommer til at ske i løbet af aftalens løbetid, ikke mindst, fordi aftalen her trækker i retning af, at Danmark også i fremtiden vil være uafhængig af energi fra udlandet.
Det er et element, som vi lægger vægt på.
Aftalen indeholder en videreførelse af det støttesystem til vindmøller, som Dansk Folkeparti aldrig har været tilhænger af.
For aftalen indeholder netop det element, at støtten til landvindmøller skal aftrappes i takt med stigende elpriser, så det er absolut et skridt i den rigtige retning.
Energiaftalen indeholder også en ændring af rammebetingelserne for biogas.
Desuden gives der yderligere støtte, som gives til al anvendelse af biogas, og denne sidstnævnte støtte er så kun i form af to midlertidige ordninger, hvor den ene aftrappes øre for øre, når naturgasprisen stiger, og den anden aftrappes årligt fra 2016 og er helt væk i 2020.
Jeg vil godt sige, at det normalt ikke er Dansk Folkepartis politik at yde statsstøtte til energiprojekter.
I tilfældet biogas er der dog en god grund til det, for når det gælder biogas, er det vigtigt at udvikle den her produktion, så den på et tidspunkt kan erstatte den traditionelle naturgas.
Forholdene er, at de naturgasforekomster, som Danmark i dag nyder godt af, sandsynligvis vil løbe tør inden for en ukendt årrække, og hvis vi ikke tilvejebringer alternativer, kommer vi til at importere gas i stedet for.
Det kan være et problem, hvis vi bliver afhængige af import af gas fra ustabile eller ligefrem fjendtlige regimer.
Den situation vil vi undgå.
Derfor anser vi i Dansk Folkeparti anvendelsen og udviklingen af biogas som et skridt væk fra afhængighed af fremmede magter.
Endelig synes jeg, det er værd at nævne, at energiaftalen også indeholder det element, at puljen til nye VE-teknologier – f.eks. solenergi og bølgekraft – bliver videreført.
Det er vigtigt for Dansk Folkeparti, at der ikke er en ensidig satsning på vindkraft, men at andre energiformer også udvikles.
I Danmark har vi et stort potentiale for bølgekraft, og vi skal arbejde videre på, at det kan blive udnyttet.
Derfor er vi i Dansk Folkeparti glade for, at man med energiaftalen kan videreføre denne pulje i indtil videre 4 år yderligere.
Ud over de elementer, som jeg allerede har nævnt, indgår energibesparelser som en vigtig del af aftalen.
For os er det en vigtig del af energipolitikken, for det er trods alt den nemmeste måde at nedbringe CO2-udslip på, og den nemmeste måde at frigøre sig fra import på.
Ved på den måde at få et mere energieffektivt samfund får vi også et mere økonomisk velfungerende samfund, som alt andet lige er mere konkurrencedygtigt, når både husholdningerne, erhvervslivet og den offentlige sektor er mindre afhængige af energi og skal bruge færre penge på den slags.
Til slut vil jeg glæde mig over, at det lykkedes at få talt regeringen fra at forbyde oliefyr i boliger, så det fortsat er muligt for mennesker, der bor uden for de kollektivt forsynede områder, at have et oliefyr.
Endelig vil jeg også sige tak for den gode og konstruktive forhandlingsproces, vi har været igennem, trods vores uenigheder.